Ședință între Kylian Mbappe și Luis Enrique! Ce au discutat cei doi după ce atacantul a fost schimbat la pauză, în meciul cu Monaco
Kylian Mbappe (25 de ani) i-a anunţat pe şefii lui Paris Saint-Germain că urmează să plece la finalul sezonului, când îi expiră contractul.
După ce Kylian Mbappe i-a anunțat pe conducătorii lui Paris Saint-Germain că nu își va prelungi contractul și, cel mai probabil, va semna cu Real Madrid, Luis Enrique a schimbat abordarea în ceea ce îl privește pe starul francez.
Pentru al doilea meci consecutiv din campionat, căpitanul Franței nu a fost integralist, în partida cu AS Monaco fiind schimbat chiar la pauză.
Tensiuni între Kylian Mbappe și Luis Enrique?
După confruntarea din campionat, cei doi s-au întâlnit și au discutat despre situația în care se află, a anunțat publicația RMC Sports.
Dacă Kylian Mbappe pare resemnat pentru următoarele luni, până la finalul sezonului, tehnicianul iberic pare hotărât să-și pună planul în aplicare, acela de a-l folosi din ce în ce mai puțin pe atacant, exceptând partidele din UEFA Champions League.
Luis Enrique a explicat de ce l-a schimbat pe Kylian Mbappe la pauză
La finalul partidei cu AS Monaco, Luis Enrique a transmis că decizia de a-l înlocui pe Kylian Mbappe i-a aparținut în totalitate, francezul nefiind accidentat.
"A fost 100% decizia mea. Mai devreme sau mai târziu va trebui să ne obișnuim să jucăm fără Kylian. În calitate de antrenor, misiunea mea este să găsesc mereu cea mai bună soluție pentru echipă, ceea ce cred eu că este cel mai bine pentru club", a spus Luis Enrique, citat de RMC Sport.
Jurnaliștii francezi au insistat în legătură cu subiectul Mbappe, însă Luis Enrique s-a limitat să adauge: "Nu voi intra în acest joc. Sunt un profesionist și ceea ce am spus colegilor voștri voi repeta până la meciul cu Real Sociedad. Nu este nicio problemă (n.r - cu Mbappe), pur și simplu așa gândesc eu că este cel mai bine. Nimic altceva".
Urmăriți SPORT.RO și pe Google News